SUOMEN ISLANNINHEVOSYHDISTYS SIHY

Syyskokoukselle 2024 ehdotetut sääntömuutokset

**SISÄLLÖLLISET MUOKKAUKSET**

4 § Toiminta

*SIHYn johtokunta ehdottaa kokoukselle PR- ja nuorisovaliokuntien yhdistämistä kansainvälisen käytännön mukaisesti harrastevaliokunnaksi (FEIF:in Leasure Committee).*

4 § Toiminta

*Luetteloinnin korjaus.*

Toiminta jakautuu

A. Jalostustoimintaan

B. Urheilutoimintaan

C. Harrastetoimintaan, ja

D. Koulutustoimintaan

Toiminta toteutetaan yhteistoiminnassa paikalliskerhojen kanssa.

Jalostus- ja urheilutoiminnassa noudatetaan FEIF:n ja rodun alkuperämaan Islannin suosituksia, ohjeita ja sääntöjä. Johtokunta voi asettaa muita valiokuntia tarpeen mukaan.

5 § Jäsenyys

*Jäsenyys-kohdassa on laajennettu kappaletta jäsenen erottamisesta. Ehdotuksen mukaan erottamisen voi tehdä, mikäli jäsen on toiminut toistuvasti tai törkeästi SIHYn sääntöjen, eettisten periaatteiden ja/tai tavoitteiden vastaisesti. Voimassa olevien sääntöjen mukaan jäsen voidaan erottaa yhdistyksen virallisessa kokouksessa. Ehdotuksen mukaan, erottamisesta päätettäisiin jatkossa ensisijaisesti SIHYn johtokunnan yksimielisellä päätöksellä ja asianomaista jäsentä on kuultava asiassa yhdistyslain mukaisesti. Erotetulla jäsenellä olisi edelleen mahdollisuus saattaa erottamisensa yhdistyksen yleisen kokouksen käsiteltäväksi, koolle kutsuttuna sääntöjen mukaisella jäsenten määrällä.*

Yhdistyksen jäsenenä voi olla yksityinen henkilö tai oikeuskelpoinen yhteisö, joka haluaa tukea yhdistystä, sen tavoitteita ja tarkoitusta ja joka sitoutuu noudattamaan sen sääntöjä. Yhdistyksen johtokunta hyväksyy jäsenet.

Alle 18-vuotias henkilöjäsen on juniorijäsen.

Yhdistys voi katsoa jäsenen eronneeksi, jos jäsen on jättänyt jäsenmaksunsa maksamatta yli puoli vuotta maksun erääntymisestä.

Yhdistys voi erottaa jäsenen, joka on toiminut toistuvasti tai törkeästi yhdistyksen sääntöjen, eettisten periaatteiden ja/tai tavoitteiden vastaisesti. Jäsenen erottamisesta päätetään ensisijaisesti yhdistyksen johtokunnan kokouksessa yksimielisellä päätöksellä. Erottamisesta voidaan päättää myös yhdistyksen kokouksessa vähintään kahden kolmasosan (2/3) enemmistöllä annetuista äänistä. Ennen päätöksen tekemistä, asianomaiselle jäsenelle on varattava tilaisuus selityksen antamiseen asiassa. Johtokunnan päätöksellä erotetulla jäsenellä on oikeus saattaa erottaminen kahden kuukauden sisällä päätöksen tiedoksiannosta yhdistyksen kokouksen ratkaistavaksi. Ylimääräisen kokouksen järjestämisen on tapahduttava yhdistyksen sääntöjen 9 § mukaisesti.

8 § Kutsu yhdistyksen kokoukseen

*Kohtaa on päivitetty painottamaan sähköisiä kutsukanavia ensisijaisina kokouskutsukanavina.*

Yhdistyksen kokoukset kutsutaan koolle pääsääntöisesti sähköisessä muodossa julkaisemalla kutsu yhdistyksen verkkosivuilla sekä toimittamalla kutsu jäsenten yhdistykselle ilmoittamaan sähköpostiosoitteeseen. Kokouskutsu pyritään myös julkaisemaan yhdistyksen ylläpitämässä ja jäsenille postitettavassa jäsenlehdessä.. Kutsu on julkaistava 14 päivää ennen kokousta.

12 § Johtokunta

*Pykälässä on päivitetty luetteloinnin ja kielenhuollon lisäksi johtokunnan tehtäviin viittaukset vastuusta eettisten periaatteiden noudattamisen valvonnan sekä rikkomusseuraamusten toimeenpanosta.*

Yhdistyksellä on hallituksena johtokunta, jossa on vähintään seitsemän (7) ja enintään kaksitoista (12) jäsentä.

Syyskokous päättää tarkemmin johtokunnan jäsenten lukumäärästä ja valitsee johtokunnan jäsenet ainakin seuraaviin vakituisiin tehtäviin johtokunnassa:

1. Puheenjohtaja
2. Varapuheenjohtaja
3. Sihteeri
4. Jalostusvaliokunnan puheenjohtaja
5. Urheiluvaliokunnan puheenjohtaja
6. Harrastevaliokunnan puheenjohtaja
7. Koulutusvaliokunnan puheenjohtaja

Näihin tehtäviin valittujen johtokunnan jäsenten toimikausi on kaksi vuotta siten, että puheenjohtaja, jalostusvaliokunnan puheenjohtaja ja koulutusvaliokunnan puheenjohtaja ovat erovuorossa parittomina vuosina ja varapuheenjohtaja, sihteeri, urheiluvaliokunnan puheenjohtaja ja harrastevaliokunnan puheenjohtaja ovat erovuorossa parillisina vuosina pidettävissä syyskokouksissa. Toimikausi alkaa valintakokouksesta ja päättyy siinä syyskokouksessa, jossa jäsen on erovuorossa. Muiden johtokunnan jäsenten toimikausi alkaa valintakokouksessa ja päättyy sitä seuraavassa syyskokouksessa.

Johtokunnan kokous on päätösvaltainen, kun puolet jäsenistä on läsnä edellyttäen, että puheenjohtaja tai varapuheenjohtaja on läsnä. Läsnäolijoiksi lasketaan myös etäyhteydessä olevat jäsenet. Päätökset tehdään yksinkertaisella äänten enemmistöllä. Jos äänet menevät tasan, ratkaisee puheenjohtajan ääni. Johtokunnan kokouksessa on laadittava pöytäkirja, jonka kokouksen puheenjohtaja ja sihteeri allekirjoittavat.

Johtokunta hoitaa yhdistyksen hallinnon, toimeenpanee yhdistyksen kokousten päätökset ja edustaa yhdistystä.

Johtokunnan tehtäviin kuuluvat erityisesti

- asettaa jalostus-, urheilu-, harraste- ja koulutusvaliokunnat,

- pitää yhteyttä paikalliskerhoihin ja käsitellä näiden ehdotuksia,

- valita yhdistyksen edustajat FEIF:n sekä muihin alan kotimaisiin ja kansainvälisiin järjestöihin tarpeen mukaan,

- vahvistaa tarvittavat ohjesäännöt yhdistyksen toimintaa varten,

-valvoa yhdistyksen eettisten periaatteiden noudattamista sekä toimeenpanna mahdolliset rikkomusseuraamukset,

- huolehtia jäsenlehden julkaisemisesta ja valita lehdelle päätoimittaja ja

- määrätä sopiva henkilö huolehtimaan yhdistyksen mainos-, myynti- ja esitemateriaalin ja muun esineistön ja materiaalin asianmukaisesta säilytyksestä.

Eroavan johtokunnan jäsenen, joka on ollut nimetyssä tehtävässä (puheenjohtaja, varapuheenjohtaja, rahastonhoitaja, sihteeri, jalostusvaliokunnan, urheiluvaliokunnan, harrastevaliokunnan ja koulutusvaliokunnan puheenjohtajat), tulee huolehtia asianmukaisesti tehtäviensä siirtämisestä seuraajalleen.

13 § Valiokunnat

Johtokunnan apuna on jalostusvaliokunta, urheiluvaliokunta, PR-valiokunta, koulutusvaliokunta ja nuorisovaliokunta, joissa on puheenjohtaja, varapuheenjohtaja ja tarpeellinen määrä jäseniä. Näiden valiokuntien puheenjohtajina toimivat ne johtokunnan jäsenet, jotka on syyskokouksessa kyseisiin tehtäviin valittu. Johtokunta valitsee varapuheenjohtajat ja muut jäsenet näihin valiokuntiin niiden puheenjohtajien esityksestä. Johtokunta voi asettaa muita valiokuntia tarpeen mukaan.

Valiokunnat valmistelevat alaansa kuuluvia asioita johtokunnan päätöksiä varten ja suorittavat johtokunnan valvonnassa näissä säännöissä määrätyt tai erikseen annetut tehtävät.

Jalostusvaliokunta huolehtii muun muassa jalostusaiheisten koulutusten järjestämisestä, kansainvälisiin jalostuskoulutuksiin osallistumisesta, islanninhevosten kansainvälisen kantakirjan World Fengur ylläpitämisestä Suomessa asuvien hevosten osalta sekä näyttelytoiminnan järjestämisestä ja yhteistyöstä Suomen Hippoksen kanssa.

Urheiluvaliokunta vastaa islanninhevoskilpailuista Suomessa, kouluttaa tuomareita, pitää yhteyttä sääntö- ja kilpailuasioissa FEIF:n kanssa, tiedottaa säännöistä ja kilpailuasioista sekä koordinoi askellajikilpailutoimintaa ja pitää yhteyttä Suomen Ratsastajainliittoon ja ESRA:n, vastaa aluevalmennuksista sekä maajoukkuetoiminnasta.

Harrastevaliokunnan tehtävänä on aktivoida harrastajia, tukea yhdistyksen jäsenhankintaa, järjestää erilaisia tapahtumia ja kehittää jäsentalli- ja paikalliskerhoyhteistyötoimintaa. Harrastevaliokunnan tarkoituksena on lisätä tietoisuutta islanninhevosesta rotuna, ja se huolehtii yhdistyksen tiedotustoiminnasta sekä Islanninhevonen -lehden julkaisutoiminnasta.

Koulutusvaliokunta huolehtii FEIF-ratsastuksenohjaajien koulutuksen järjestämisestä ja askellajiratsastusta ohjaavien vuosihuolloista. Koulutusvaliokunta myös koordinoi FEIF ratsastuksenohjaajien valtakunnallista koulutusta. Lisäksi valiokunta pitää yllä SIHY:n jäsentalliluokitusta.

.

**TÄSMENNYKSET JA PÄIVITYKSET AJAN TASALLE**

3 § Tarkoitus

*Kahdessa kohtaa sana ”islanninhevosen” on muutettu sopivampaan muotoon ”islanninhevosten” kahdessa kohtaa, lisäksi FEIFin nimi on päivitetty nykyiseen muotoonsa.*

Yhdistys on aatteellinen ja yleishyödyllinen. Sen tarkoituksena on edesauttaa islanninhevosen tunnetuksi tekemistä ja käyttöä hevosurheilussa, edistää ja ohjata islanninhevosten rotupuhdasta jalostusta Suomessa International Federation of Icelandic Horse Associations -nimisen kansainvälisen islanninhevosjärjestön (jäljempänä FEIF International) noudattamien periaatteiden mukaisesti ja kerätä kaikki islanninhevosten ystävät yhteisiin rotua edistäviin tehtäviin.

Yhdistyksen tavoitteena on rodun erityisominaisuuksien säilyttäminen ja vahvistaminen sekä urheilu- että jalostustoiminnassa, ottaen erityisesti huomioon islanninhevoselle ominaiset askellajit, sen voimakkuuden sekä sen villihevosluonteen. Yhdistys toimii Suomen eri paikkakunnilla islanninhevostoimintaa harjoittavia paikalliskerhoja ja niiden jäseniä yhdistävänä valtakunnallisena järjestönä ja urheiluseurana. Yhdistyksen tarkoituksena ei ole voiton taikka muun välittömän taloudellisen ansion hankkiminen. Yhdistys voi harjoittaa yhdistyslain 5 §:n tarkoittamaa taloudellista toimintaa.

11 § Syyskokous

*Syyskokouksessa käsiteltävien asioiden luettelo on täsmennetty kevätkokousta vastaavaan muotoon. Lisäksi kohtaan 5 on lisätty maininta jäsenmaksun suuruuden määrittämisestä.*

Syyskokouksessa on

1. päätettävä johtokunnan jäsenten lukumäärästä
2. valittava johtokunnan jäsenet erovuoroisten tilalle
3. valittava yhdistykselle tilintarkastaja ja varatilintarkastaja
4. hyväksyttävä yhdistyksen toimintasuunnitelman hyväksyminen
5. päätettävä jäsenmaksun suuruudesta ja hyväksyttävä yhdistyksen budjetti
6. käsiteltävä muut kokouskutsussa mainitut asiat, sekä
7. käsiteltävä muut mahdolliset asiat

15 § Tilikausi ja tilintarkastajat

*Tilintarkistaja muutettu oikeaan muotoon tilintarkastaja. Pykälän numeroinnin korjaus.*

Yhdistyksen tilikausi on kalenterivuosi. Yhdistyksellä on yksi tilintarkastaja ja yksi varatilintarkastaja, jotka valitaan vuodeksi kerrallaan syyskokouksessa.

**KIELENHUOLLOLLISET KORJAUKSET**

7 § Päätösvalta

*Lauseen päättäminen pisteeseen.*

Päätösvalta yhdistyksessä kuuluu sen jäsenille, jotka käyttävät päätösvaltaansa yhdistyksen kokouksissa.

9 § Yhdistyksen kokoukset

*Välimerkkien ja kappalejakojen lisäys.*

Yhdistyksellä on kaksi sääntömääräistä kokousta. Kevätkokous, joka on järjestettävä huhtikuun loppuun mennessä, sekä syyskokous, joka pidetään syyskuun ja joulukuun välisenä aikana.

Ylimääräinen yhdistyksen kokous on pidettävä, kun yhdistyksen kokous niin päättää, johtokunta katsoo siihen olevan aihetta taikka kymmenesosa yhdistyksen äänioikeutetuista jäsenistä tätä vaatii. Kokous on järjestettävä 30 vuorokauden kuluessa vaatimuksen esittämisestä.

Yhdistyksen kokouksessa jokaisella 15 vuotta täyttäneellä jäsenellä on äänioikeus ja jokaisella äänioikeutetulla yksi ääni. Jäsen voi valtuuttaa asiamiehen edustamaan häntä ja käyttämään hänen äänioikeuttaan yhdistyksen kokouksessa. Asiamiehen tulee olla yhdistyksen jäsen. Asiamies saa käyttää äänioikeutta oman äänensä lisäksi enintään kolmen jäsenen puolesta. Jäsen voi saattaa haluamansa asian yhdistyksen kokouksen käsiteltäväksi toimittamalla siitä kirjallisen esityksen johtokunnan puheenjohtajalle 45 vuorokautta ennen kokousta. Kohtaan "Muut asiat" jäsen voi toimittaa käsiteltäviä asioita johtokunnan puheenjohtajalle 14 vuorokautta ennen kokousta.

Johtokunnan erikseen tekemällä päätöksellä voidaan järjestää yhdistyksen kokous ilman kokouspaikkaa siten, että jäsenet käyttävät yhdistyslain 1 momentissa tarkoitettua päätösvaltaansa ajantasaisesti tietoliikenneyhteyden ja teknisen apuvälineen avulla kokouksen aikana.

14 § Yhdistyksen nimen kirjoittaminen

*Pykälän numeroinnin korjaus.*

Yhdistyksen nimen kirjoittavat puheenjohtaja, varapuheenjohtaja, rahastonhoitaja ja sihteeri, kaksi yhdessä.

16 § Sääntöjen muuttaminen

*Pykälän numeroinnin korjaus.*

Päätös sääntöjen muuttamisesta on tehtävä yhdistyksen kokouksessa vähintään kahden kolmasosan (2/3) enemmistöllä äänestyksessä annetuista äänistä.

17 § Yhdistyksen purkaminen

*Pykälän numeroinnin korjaus.*

Päätös yhdistyksen purkamisesta on tehtävä kahdessa perättäisessä säännönmukaisessa yhdistyksen kokouksessa vähintään kolme neljäsosan (3/4) enemmistöllä annetuista äänistä. Yhdistyksen purkautuessa sen varat on luovutettava FEIF:lle.

**EI MUUTOKSIA**

1 § Nimi ja kotipaikka

Yhdistyksen nimi on Suomen Islanninhevosyhdistys SIHY - Finlands Islandshästförening FIHF ry. Yhdistyksen kotipaikka on Helsinki.

2 § Kieli

Yhdistys toimii sekä suomen- että ruotsinkielisenä, mutta rekisteröinti- ja pöytäkirjakieli on suomi.

6 § Jäsenmaksu

Yhdistyksen jäsen on velvollinen maksamaan yhdistykselle jäsenmaksun, jonka suuruudesta päättää syyskokous. Uusi jäsen maksaa liittymisvuoden koko jäsenmaksun liittymisensä yhteydessä. Juniorijäsenen jäsenmaksu voidaan määrätä alhaisemmaksi kuin muun jäsenen. Yhdistyksessä voidaan määrätä erityinen alhaisempi jäsenmaksu jäsenille, joita on samassa perheessä kaksi tai useampia.

10 § Kevätkokous

Kevätkokouksessa on

1. esitettävä viimeksi päättyneeltä tilikaudelta tilinpäätös tuloslaskelmineen ja taseineen, johtokunnan vuosikertomus ja tilintarkastuskertomus,

2. päätettävä tilinpäätöksen vahvistamisesta,

3. päätettävä tili- ja vastuuvapauden myöntämisestä johtokunnan jäsenille,

4. käsiteltävä muut kokouskutsussa mainitut asiat

5. käsiteltävä muut mahdolliset asiat.